TRลงเงิน5พันล้านซื้อกิจการในสวีเดน
ไทยเรยอน ควัก 5,633 ล้านบาท ฮุบบริษัทในสวีเดน
21 ส.ค. 2554

ไทยเรยอน ควัก 5,633 ล้านบาท ฮุบบริษัทในสวีเดน 
นายประสาน กุมาร สิปานิ ประธานร่วมฝ่ายการเงินและพาณิชย์ บริษัท ไทยเรยอน (TR) เปิดเผยว่า คณะกรรมการมีมติอนุมัติให้บริษัทลงทุนจำนวนเงินไม่เกิน 5,633 ล้านบาท ในบริษัท Domsjo Fabriker Holding AB ประเทศสวีเดน ซึ่งเป็นหนึ่งในผู้นำด้านโรงกลั่นด้านชีวภาพ และบริษัทที่เชี่ยวชาญทางด้านเซลลูโลส
การลงทุนครั้งนี้เป็นในรูปของหุ้นทุน และ/หรือหนี้สินในสัดส่วน 50% ใน Domsjo Fabriker Holding AB ทั้งทางตรงหรือทางอ้อมในบริษัทย่อย โดยการลงทุนจะดำเนินการผ่านนิติบุคคลเฉพาะกิจหนึ่งหรือหลายแห่ง (SPVs)
นอกจากนี้ อนุมัติให้บริษัทค้ำประกันตามสัดส่วนการถือหุ้นใน SPV หรือหนี้ด้อยสิทธิ โดยการสนับสนุนจากธนาคารสแตนดาร์ดชาร์เตอร์ด และ/หรือสถาบันการเงินอื่น สำหรับเงินต้นในวงเงินไม่เกิน 165 ล้านเหรียญสหรัฐ เพื่อจัดตั้งบริษัทร่วมหนึ่งบริษัท หรือหลายบริษัทในประเทศสวีเดน 
สำหรับผลประโยชน์ที่คาดว่าจะเกิดขึ้นกับบริษัท คือ จะมีแหล่งวัตถุดิบมีคุณภาพสูงในระยะยาว ไม่ต้องเริ่มกิจการใหม่ มีความพร้อมในการใช้เยื่อกระดาษในทันที เพิ่มมูลค่าเพิ่มทางธุรกิจ